
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 aprilie 2012

	Nr.
	27/515


R A P O R T

asupra proiectului de Lege privind detaşarea experţilor naţionali la instituţiile şi organismele Uniunii Europene
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 588/2011 din 7 noiembrie 2011, cu dezbaterea pe fond în procedură obişnuită a proiectului de Lege privind detaşarea experţilor naţionali la instituţiile şi organismele Uniunii Europene.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.212/28.02.2011)

· avizul favorabil al Comisiei pentru apărare, ordine publică şi siguranţă naţională(nr.32/331/14.11.2011). 

· avizul favorabil al Comisiei juridice, de disciplină şi imunităţi (nr.31/1056/08.11.2011).

· avizul favorabil al Comisiei pentru politică externă (nr.33/202/15.11.2011).


Propunerea legislativă are ca obiect reglementarea detaşării experţilor naţionali la instituţiile şi organismele Uniunii Europene întrucât este necesară o reglementare unitară şi coerentă la nivel naţional în scopul evitării limitării accesului specialiştilor români la posturi de experţi naţionali detaşaţi şi pentru asumarea de către România a calităţii de stat membru inclusiv prin participarea experţilor naţionali detaşaţi la activitatea instituţiilor şi organismelor Uniunii Europene. 

La dezbateri a participat, în conformitate cu prevederile art.55 din Regulamentul Camerei Deputaţilor, doamna  Irina Alexe, Secretar General în cadrul Ministerului Administaţiei şi Internelor.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.

La lucrările comisiei au fost prezenţi 13 deputaţi, din totalul de 25 membri ai comisiei.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Membrii Comisiei pentru muncă şi protecţie socială au finalizat dezbaterea proiectului de lege în şedinţa din 28 martie 2012 şi au hotărât, cu unanimitate de voturi, adoptarea acestuia cu un amendament, după cum urmează:
Amendamente admise:
	Nr.

crt.
	Text iniţial

(adoptat de Senat)
	Text propus de Comisie

(autorul amendamentului)
	Motivarea amendamentelor propuse

	1. 
	Titlul legii

Lege privind detaşarea experţilor naţionali la instituţiile şi organismele Uniunii Europene


	Nemodificat  
	

	2. 
	Art.1.- Prezenta lege stabileşte cadrul intern necesar detaşării experţilor naţionali din România la instituţiile şi organismele Uniunii Europene.

	Nemodificat
	

	3. 
	Art.2.- (1) Detaşarea experţilor naţionali se face la iniţiativa instituţiei sau organismului Uniunii Europene la care urmează a fi făcută detaşarea şi a persoanei interesate a deveni expert naţional detaşat, cu acordul angajatorului în cadrul căruia îşi desfăşoară activitatea persoana interesată, pentru o perioadă de timp determinată potrivit cerinţelor instituţiei sau organismului Uniunii Europene.
(2) Pentru cadrele militare care se detaşează ca experţi militari naţionali la Secretariatul General al Consiliului în vederea încadrării Statului Major Militar al Uniunii Europene, iniţiativa detaşării aparţine instituţiei publice din România în care aceştia îşi desfăşoară activitatea.
	Nemodificat
	

	4. 
	Art.3.- (1) Personalul trimis în misiune permanentă în străinătate se detaşează la instituţiile şi organismele Uniunii Europene, în condiţiile prezentei legi, numai după încheierea misiunii sale în străinătate şi încadrarea sa la instituţia trimiţătoare.
(2) Persoanele aflate în perioada de stagiu sau de probă, potrivit reglementărilor legale specifice categoriei de personal din care fac parte, nu pot fi detaşate ca experţi naţionali la instituţiile sau organismele Uniunii Europene.

	Nemodificat
	

	5. 
	Art.4.- (1)., Persoanele care inţenţionează să participe la un concurs pentru ocuparea unui post de expert naţional detaşat sunt obligate să solicite acordul angajatorului în cadrul căruia îşi desfăşoară activitatea cu privire la eventuala detaşare la o instituţie sau organism al Uniunii Europene, anterior participării la procedurile de selecţie. Solicitarea trebuie să fie însoţită de documentaţia specifică procedurii de selecţie la care acestea intenţionează să participe.
(2) Angajatorul este obligat să răspundă solicitării prevăzute la alin.(1) în termen de 10 zile lucrătoare de la data depunerii acesteia. In cuprinsul răspunsului, angajatorul trebuie să menţioneze m mod expres, dacă este sau nu de acord cu detaşarea la instituţia sau organismul Uniunii Europene, precum şi, dacă este cazul, motivele pentru care nu este de acord cu această detaşare.
(3) în situaţia prelungirii detaşării, expertul naţional este obligat să solicite angajatorului de la care a fost detaşat acordul cu privire la aceasta. Prevederile alin.(2) se aplică în mod corespunzător.
(4) Pentru personalul din cadrul autorităţilor şi instituţiilor publice din România acordul prevăzut la alin.(1)-(3) se solicită conducătorului autorităţii ori instituţiei publice.

	Nemodificat
	· 

	6. 
	Art.5.- Pe întreaga durată a detaşării, angajatorul care a detaşat expertul naţional are obligaţia să aducă la cunoştinţa acestuia şi a instituţiei sau organismului Uniunii Europene la care a fost detaşat, modificările situaţiilor de drept sau de fapt care stau la baza detaşării şi care privesc angajatorul.

	Nemodificat
	

	7. 
	Art.6.- (1) Angajatorul care urmează să detaşeze o persoană în calitate de expert naţional are obligaţia de a transmite Ministerului Afacerilor Externe, cu cel puţin 30 de zile înaintea datei de începere a detaşării, o comunicare privind detaşarea. Ministerul Afacerilor Externe transmite această comunicare Reprezentanţei Permanente a României la Uniunea Europeană.
(2) Pentru personalul din cadrul autorităţilor şi instituţiilor publice din România, obligaţia prevăzută la alin.(1) revine ministrului sau, după caz, conducătorului autorităţii ori instituţiei publice.

	Nemodificat
	

	8. 
	Art.7, alin.(1)-(4)

Art.7.- (1) Experţii naţionali detaşaţi la instituţiile sau organismele Uniunii Europene îşi păstrează raporturile de serviciu sau de muncă, după caz, cu angajatorul de la care au fost detaşaţi, pe toată perioada detaşării.
(2) Posturile ocupate anterior detaşării de către experţii naţionali detaşaţi devin temporar vacante şi pot fi ocupate pe perioadă determinată, în condiţiile legii.
(3) Cadrele militare în activitate din Ministerul Apărării Naţionale, detaşate la instituţiile şi organismele Uniunii Europene pentru o perioadă mai mare de un an, pot fi numite în alte funcţii decât cele în care şi-au desfăşurat activitatea anterior detaşării.
(4) Posturile ocupate anterior detaşării de către experţii naţionali detaşaţi nu pot fi desfiinţate sau transformate pe durata detaşării, cu excepţia reorganizării sau a declanşării procedurii insolvenţei.
	Nemodificate
	

	9. 
	Art.7 alin.(5)

(5) În cazul desfiinţării postului în situaţiile prevăzute la alin.(3), persoanele prevăzute la alin.(1) pot ocupa, cu acordul lor, posturi echivalente din punct de vedere al condiţiilor de ocupare, al atribuţiilor şi al salarizării.
	(5) În cazul desfiinţării postului în situaţiile prevăzute la alin.(4), persoanele prevăzute la alin.(1) pot ocupa, cu acordul lor, posturi echivalente din punct de vedere al condiţiilor de ocupare, al atribuţiilor şi al salarizării.

Autor: domnul deputat Cornel Ghiţă

	Pentru o trimitere corectă.

	10. 
	Art.8.- în situaţia în care, la iniţiativa expertului naţional sau a instituţiei ori a organismului Uniunii Europene la care acesta a fost detaşat, detaşarea încetează înaintea termenului stabilit iniţial, expertul naţional are obligaţia comunicării acestui fapt angajatorului care l-a detaşat, în termen de 10 zile de la iniţierea demersurilor pentru încetarea detaşării, în condiţiile reglementărilor interne ale instituţiei sau organismului Uniunii Europene la care a fost detaşat.
	Nemodificat
	

	11. 
	Art.9.-  La încetarea detaşării, experţii naţionali care au fost detaşaţi în cadrul instituţiilor sau organismelor Uniunii Europene îşi reiau activitatea în posturile ocupate anterior, la angajatorul de la care au fost detaşaţi sau în posturile în care au fost numiţi potrivit art.7 alin.(3), după caz.

	Nemodificat
	

	12. 
	Art.10.- Pe întreaga perioadă a detaşării, expertul naţional îşi desfăşoară activitatea numai în interesul instituţiei sau organismului Uniunii Europene la care a fost detaşat şi este obligat să respecte reglementările comunitare şi reglementările interne ale acestora.

	Nemodificat
	

	13. 
	Art.11.- (1) Experţii naţionali detaşaţi beneficiază, în ţară, lunar, de salariul/solda/indemnizaţia de încadrare corespunzătoare funcţiei pe care sunt încadraţi în ţară, actualizat potrivit reglementărilor în vigoare, precum şi ca urmare a aplicării prevederilor art.15 alin.(1).
(2) Salariul/solda/indemnizaţia de încadrare şi contribuţiile sociale obligatorii prevăzute de dispoziţiile legale în vigoare pentru angajat şi angajator se plătesc, respectiv se reţin şi se plătesc de către angajatorul din România de la care a fost detaşat expertul.
	Nemodificat
	

	14. 
	Art.12.- Expertul naţional detaşat pentru care instituţia sau organismul Uniunii Europene nu asigură nicio indemnizaţie sau alte drepturi băneşti, beneficiază de drepturile prevăzute de lege pentru personalul trimis în străinătate pentru îndeplinirea unor misiuni cu caracter temporar.

	Nemodificat
	

	15. 
	Art.13.- (1) Pentru participarea la interviu, în vederea selecţionării pentru un post de expert naţional detaşat, candidaţii din autorităţile şi instituţiile publice beneficiază de drepturile prevăzute de legislaţia aplicabilă personalului trimis în misiune temporară în străinătate, în situaţia în care cheltuielile aferente participării la interviu nu sunt suportate de instituţia sau organismul Uniunii Europene care organizează interviul, iar angajatorul este de acord cu detaşarea expertului la instituţia sau organismul Uniunii Europene.
(2) De aceleaşi drepturi pot beneficia şi candidaţii din sectorul privat, cu acordul angajatorului.

	Nemodificat
	

	16. 
	Art.14.- Perioada în care o persoană îşi desfăşoară activitatea în calitate de expert naţional detaşat constituie vechime în muncă, în serviciu şi în specialitatea studiilor absolvite, după caz.
	Nemodificat
	

	17. 
	Art.15.- (1) Promovarea, avansarea sau înaintarea în gradul profesional sau militar, după caz, a persoanelor care îşi desfăşoară activitatea în calitate de expert naţional detaşat se face potrivit statutului aplicabil.
(2) Rezultatele evaluării performanţelor profesionale ale experţilor naţionali detaşaţi realizate de către instituţia sau organismul Uniunii Europene pe durata detaşării sunt echivalate rezultatelor evaluării anuale a performanţelor profesionale realizate de către angajatorul de la care aceştia au fost detaşaţi.

	Nemodificat
	

	18. 
	Art.16.- (1) Prevederile prezentei legi se aplică şi persoanelor care au început procedurile de detaşare la o instituţie sau organism al Uniunii Europene, înainte de data intrării în vigoare a prezentei legi, pentru procedurile care nu au fost îndeplinite până la această dată.
(2) Prin procedură de detaşare începută se înţelege obţinerea acordului angajatorului privind participarea la procedura de selecţie.
(3) Prin procedură de detaşare îndeplinită se înţelege emiterea de către angajator a actului administrativ de detaşare a expertului la instituţia sau organismul Uniunii Europene.

	Nemodificat
	

	19. 
	Art.17. - În vederea aplicării prevederilor prezentei legi, conducătorii autorităţilor şi instituţiilor publice care detaşează experţi naţionali pot emite norme metodologice pentru stabilirea atribuţiilor structurilor din subordine.

	Nemodificat
	


VICEPREŞEDINTE,







SECRETAR,

Kerekes Karoly

Consilier parlamentar Decebal Stănescu

